ครม.รับทราบโครงการสนับสนุนต้นทุนผลิตข้าวนาปี 62/63 ไร่ละ 500 บาท
ครม.รับทราบโครงการสนับสนุนต้นทุนผลิตข้าวนาปี 62/63 ไร่ละ 500 บาท
ครม.รับทราบโครงการสนับสนุนต้นทุนผลิตข้าวนาปี 62/63 ไร่ละ 500 บาท
1 ต.ค. 2562

ที่ประชุมคณะรัฐมนตรี (ครม.) มีมติรับทราบตามที่กระทรวงการคลังเสนอผลการหารือโครงการสนับสนุนต้นทุนการผลิตให้เกษตรกรผู้ปลูกข้าวนาปี ปีการผลิต 2562/63 ซึ่งเป็นหนึ่งในมาตรการกระตุ้นเศรษฐกิจ ปี 2562
โดยที่มีมติ ครม.เมื่อวันที่ 27 สิงหาคม 2562 เห็นชอบหลักการโครงการฯ ภายในกรอบวงเงิน 25,482.06 ล้านบาท ตามที่กระทรวงการคลังเสนอ และให้หารือในรายละเอียดกับสำนักงบประมาณ และหน่วยงานที่เกี่ยวข้องเกี่ยวกับแนวทางในการดำเนินโครงการ (ราคาต่อไร่ จำนวนไร่) และค่าชดเชยต้นทุนเงินของธนาคารเพื่อการเกษตรและสหกรณ์การเกษตร (ธ.ก.ส.) ให้ได้ข้อยุติที่ชัดเจนก่อน โดยพิจารณาให้อยู่ในขอบเขตที่รัฐสามารถรับภาระได้ทั้งในปัจจุบันและอนาคต รวมทั้งให้อยู่ภายในกรอบสัดส่วนวงเงินตามประกาศคณะกรรมการนโยบายการเงินการคลังของรัฐ มาตรา 28 แห่งพระราชบัญญัติวินัยการเงินการคลังของรัฐ พ.ศ.2561 แล้วให้ดำเนินการต่อไปได้
ทั้งนี้กระทรวงการคลังได้หารือร่วมกับสำนักงบประมาณ และ ธ.ก.ส.เรียบร้อยแล้ว โดยจะสนับสนุนต้นทุนการผลิตให้แก่เกษตรกรผู้ปลูกข้าวนาปี ปีการผลิต 2562/63 ที่ 500 บาทต่อไร่ ครัวเรือนละไม่เกิน 20 ไร่ และค่าชดเชยต้นทุนเงินของ ธ.ก.ส.ในอัตรา FDR 12 เดือน ของ ธ.ก.ส.+1 หรือเท่ากับร้อยละ 2.40 ต่อปี (FDR 12 เดือน ของ ธ.ก.ส. ณ เดือนกรกฎาคม 2562 เท่ากับร้อยละ 1.40) คิดเป็นวงเงินงบประมาณทั้งสิ้น 25,427.48 ล้านบาท ซึ่งอยู่ภายในกรอบวงเงินตามมติ ครม.ดังกล่าว โดยให้ใช้อัตราต้นทุนเงินดังกล่าวกับโครงการอื่นที่มีการมอบหมายให้ ธ.ก.ส.สำรองจ่ายเงินในลักษณะเดียวกันด้วย